31996R0874
L 118/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 874/96 НА КОМИСИЯТА
от 14 май 1996 година
относно вноса от трети страни на чистопородни разплодни животни от рода на овцете и козите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3013/89 на Съвета от 25 септември 1989 г. относно общата организация на пазара на овче и козе месо (1), последно изменен с Регламент (ЕО) № 1265/95 (2), и по-специално член 9 от него,
като има предвид, че вносно мито не се плаща за чистопородни разплодни животни от рода на овцете, попадащи под код по КН 0104 10 10, и се плаща намалена ставка за чистопородните разплодни животни от рода на козите при вноса им в Общността, попадащи под код по КН 0104 20 10,
като има предвид, че за да разреши правилното прилагане на правилата на Общността в тази област, следва да се изясни терминът „чистопородно разплодно животно“; като има предвид, че условията, посочени в член 4 от Директива 94/28/ЕО на Съвета от 23 юни 1994 г. относно определянето на принципите по отношение на зоотехническите и родословните условия, приложими към вноса от трети страни на животни, сперма, яйцеклетки и ембриони, и за изменение на Директива 77/504/ЕИО относно чистопородните разплодни животни от рода на едрия рогат добитък (3), трябва да се използват за тази цел;
като има предвид, че за да се гарантира, че внесените животни са действително предназначени за разплод, те трябва да бъдат придружени от зоотехнически сертификати и сертификати за родословие на тези животни, а вносителите трябва да се ангажират да запазят животните живи за определен период;
като има предвид, че въпреки това вносът на чистопородните разплодни животни, който се извършва в рамките на режима за разпределяне на квотите, предвиден в Регламент (ЕО) № 1439/95 на Комисията от 26 юни 1995 г. относно определяне на подробни правила за прилагане на Регламент (ЕИО) № 3013/89 на Съвета по отношение на вноса и износа на продукти в сектора на овчето и козето месо (4), последно изменен с Регламент (ЕО) № 2526/95 (5), следва да бъде изключен от това митническо изискване;
като има предвид, че тъй като не съществува разпоредба за гаранция, която да гарантира, че тези животни са запазени живи за този период, разпоредбите на дял VII, глава 3 от Регламент (ЕИО) № 2913/92 на Съвета от 12 октомври 1992 г. относно създаването на Митнически кодекс на Общността (6), изменен с Регламент (ЕИО) № 2454/93 на Комисията (7), следва да се прилагат, когато не е спазено изискването, отнасящо се до този период;
като има предвид че мерките, предвидени в настоящия регламент, са в съответствие със становището на Управителния комитет по овчето и козето месо,
ПРИЕ НАСТОЯЩИЯ РЕГЛАМЕНТ:
Член 1
1. За целите на събирането на вносните мита дадено живо животно от рода на овцете или козите се счита за чистопородно разплодно животно, попадащо съответно под кодове по КН 0104 10 10 или 0104 20 10, ако то отговаря на условията, посочени в член 4 от Директива 94/28/ЕО.
2. Освен това, за целите на настоящия регламент, само женски животни на възраст до четири години се считат за чистопородни разплодни женски животни.
Член 2
1. Преди да бъдат пуснати в свободно обращение, животни от рода на овцете и козите, попадащи съответно под кодове по КН 0104 10 10 или 0104 20 10, и с изключение на случаите, когато вносът се осъществява в рамките на режим от квоти в съответствие с дял II от Регламент (ЕО) № 1439/95, на митническите органи се представят копия от сертификатите за родословие и от другите документи, предвидени в член 4 от Директива 94/28/ЕО, по отношение на всяко животно.
Освен това на митническите органи се представя писмена декларация, която да гарантира, освен в случаите на непреодолима сила, че животното няма да бъде заклано в рамките на 12 месеца от деня, в който е освободено от митница.
2. Не по-късно от края на 15-ия месец след пускането му в свободно обращение на митническите органи се представя доказателството, посочено в параграф 1, че животното:
а)
не е било заклано преди изтичането на срока, посочен в параграф 1, и е било регистрирано или вписано в родословна книга; или
б)
е било заклано преди изтичането на срока по здравословни причини, или е починало в резултат на заболяване или инцидент.
Доказателството, посочено във буква а), се състои от сертификат, изготвен от организацията или асоциацията на животновъдите, официално одобрена от държавата-членка в съответствие с Решение 90/254/ЕИО на Комисията (8), или от официална агенция на държавата-членка, която води родословната книга. Доказателството, посочено във буква б), се състои от сертификат, изготвен от официален орган, определен от държавата-членка.
3. Ако не бъдат спазени изискванията, отнасящи се до периода от 12 месеца, освен когато се прилага параграф 2, буква б), това води до класифициране на въпросните животни съответно под кодове по КН 0104 10 80 или 0104 20 90 и води до откриването на процедура по възстановяване на вносни мита, които не са били събрани, в съответствие с дял VII от Регламент (ЕИО) № 2913/92.
Член 3
Настоящият регламент влиза в сила на 1 юни 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 май 1996 година.